User talk:Mr wow702

Paskong Pinoy: Para sa Lahat ng may Pag-ibig.

By Ariel Cadavez Lara December 21, 2007

Walang ibang higit na makakapagsabi tungkol sa pasko sa Pilipinas kung hindi ang isang Pilipino. Ang isang Pilipino, mula sa kanyang unang paghinga dito sa ibabaw ng bansa at patuloy hanggang sa huling himlayan, ay nagsisikap na maging masaya sa pagdiriwang at paggunita ng araw ng pasko. Sino ba sa atin ang hindi napapakanta ng mga awit na pamasko sa mga araw na ito? Alam natin na tayong lahat napapaindak sa mga tugtuging pamasko mapabata man, bagets o matanda. Sa araw na ito, ang diwa ng pagbibigayan any nabibigyan ng buhay para sa lahat ng nilalang, lalo na para sa mga kababayan nating napag-iiwanan sa antas ng buhay.

Gayunpaman, marami ang nagsasabi ng negatibong pananaw tungkol dito. Isa sa mga ito ay ang liberal na pananaw na kung mamimigay tayo, bakit sa Disyembre lang? Dadag pa nila ay kung ano ba ang pinag-iiba nito sa buwan ng Enero, Pebrero… at iba pa. Hindi ba’t mas maganda kung iipunin natin ito bilang paghahanda sa mga kalamidad na posibling dumating sa ating bansa? Sa tingin ko po, ang pananaw na ito ay dulot ng hindi sapat na kaalaman sa kultura ng mga Pilipino, at kung kayat ganoon na lamang ang kanilang pagkakaintindi. Pwede rin po nating sabihin na dahil sa ang ating bansa ay binubuo ng maraming hiwa-hiwalay na mga isla, maraming cultura ang bumubuo sa kulturang Pinoy. Ngunit sa kabila ng lahat ng ito, alalahanin natin kagaya nga ating nararanasan na sa pagdiriwang ng pasko, ang lahat ay nagiging pantay-pantay, naaalis ang mga bakod sa ating paligid na para bang tayo ay napapaloob sa isang malaking paraiso. Ang lahat ng Pilipino sa panahong ito ay nagkakaisa sa mga pananaw. Ang pananaw na ito ay nag-uugat mismo sa mensahe ng silibrasyon – Ang Dakilang Pagmamahal ng Panginoon.

Hindi ba’t sa ating kaarawan ay naghahanda tayo ng isang salo-salo, malaki man o simple, kung saan ang lahat ng ating malalapit na kaibigan at mag-anak ay galak na dumadalo. Kaya nama’t espesyal din ang potaheng ating hinahanda. Kahit kinakapos ang bulsa, sige pa rin. At kung minsan tumataas ang listahan doon sa ating suking tindahan. “Hindi bali! Babawiin nalang sa mga regalo”. Ang mga katagang ito ang madalas kong marinig ng pabiro mula sa mga kaibigan ko na may kaarawan.

Salo-salo! Tayong lahat ay nagpapasimuno o dumadalo nito. Kung tayong mga nilalang ng Diyos ay naghahanda para sa pagsilang ng buhay nating na kung tutuusin ay hindi naman talaga sa atin, ano pa kaya ang ating Panginoo. Hindi ba’t mas may karapatan siya na magdiwang? Hindi ba’t tayong lahat ay mga kaibigan n’ya? Hindi ba’t tayong lahat din ay inaanyayahan na dumalo sa kanyang dakilang silibrasyon ng kanyang pagsilang dito sa mundo? At dahil tayo dumadalo, marahil umaasa Siyang may iaabot tayo sa kanya. Marahil, sinasabi din niya sa atin ng pabiro ang mga katagang lagi kong naririnig sa mga kaibigan ko sa kani-kanilang kaarawan. Ba’t hindi natin damhin sa ating puso ang daing ni Kristo, at sa sandaling katahimikan ay dinggin natin ang sinasabi N’ya: “Friendship, ‘asan na regalo mo sa akin, BIRTHDAY ko ngayon”. Kaya mo bang palampasin ang kaarawan ng bestfriend mo? Hindi naman ‘di ba? Eh, sino ba si Jesuskristo sa buahy mo? Sa pagkakataong ito, bawat isa sa atin ay may iba-ibang paraan sa pagsagot ng katanungan na ito. Kung ano man iyon, nawa’y h’wag nating isaalaalang ang pagibig ng Diyos na S’yang dahilan ng ating pananatili sa mundong ibabaw. Para sa ating Panginoon, ang natatanging nais N’ya ay ang ating pagkakaisa at pagmamahalan. Na sana tayo ay magpatawad at magbigayan. Ito mismo ang mensahe na nais iparating sa silibrasyong ito. Alam kung magiging mahirap ito para sa atin, ngunit hindi ba’t dapat na tayo any magtulungan at sama-sama nating gagawin ito sapagkat mahal na mahal tayo ng ating Diyos! Kung kaya’t sikapin po natin na ang bawat araw ay maging pasko lagi sa bawat isa. Sa makatuwid, ang buwang ito ang simula, modelo, at simbolo ng lahat ng kabuwanan sa buong taon. Ang simbolong ito ang s’yang magpapaalala sa atin sa bawat araw ng ating buhay sapagkat ang simbolong ito ay ang Pag-ibig ni Jesukristo.

Maligayang Pasko po sa ating lahat!